钦定古今图书集成/明伦汇编/人事典/第111卷 > 文子 > 《十守》
## 钦定古今图书集成/明伦汇编/人事典/第111卷 > 文子 > 《十守》

《老子》曰：“人受天地变化而生，一月而膏，二月血脉，三
月而胚，四月而胎，五月而筋，六月而骨，七月而成形，
八月而动，九月而躁，十月而生。形骸已成，五藏乃分。
肝主目，肾主耳，脾主舌，肺主鼻，胆主口。外为表，中为
里。头圆法天，足方象地。天有四时五行九曜，三百六
十日。人有四肢五藏九窍，三百六十节。天有风雨寒
暑，人有取与喜怒。胆为云，肺为气，脾为风，肾为雨，肝
为雷。人与天地相类，而心为之主。耳目者，日月也；血
气者，风雨也。日月失行，薄蚀无光，风雨非时，毁折生
灾；五星失行，州国受其殃。”天地之道，至闳以大尚，犹
节其章光，爱其神明。人之耳目，何能久熏而不息？精
神何能驰骋而不乏？是故圣人守内“而不失外。”夫血
气者，人之华也；五藏者，人之精也。“血气专乎内而不
外越，则胸腹充而嗜欲寡，嗜欲寡则耳目清而听视
聪达。听视聪达谓之明。五藏能属于心而无离，则气
意胜而行不僻，精神盛而气不散，以听无不闻，以视
无不见，以为无不成，患祸无由入，邪气不能袭。故所
求多者所得少，所见大者所知小。”夫孔窍者，精神之
户牖；血气者，五藏之使候。故耳目淫于声色，即五藏
动摇而不定，血气滔荡而不休，精神驰骋而不守。祸福之至，虽如丘山，无由识之矣。故圣人爱而不越。圣
人诚使耳目精明，元达无所诱慕，意气无失，清净而
少嗜欲，五藏便宁，精神内守，形骸而不越，即观乎往
世之外，来事之内，祸福之间，可足见也。故其出弥远，
其知弥少，以言精神不可使外淫也。故五色乱目，使
目不明；五音乱耳，使耳不聪；五味乱口，使口生创；趣
舍滑心，使行飞扬。故嗜欲使人气淫，好憎使人精劳，
不疾去之，则志气日耗。夫人所以不能终其天年者，
以其生生之厚。夫唯无以生为者，即所以得长生。天
地运而相通，万物总而为一。能知一，即无一之不知
也，不能知一即无一之能知也。吾处天下亦为一物，
而物亦物也。物之与物何以相物？欲生不可事也，憎
死不可辞也，贱之不可憎也，贵之不可喜也。因其资
而宁之，弗敢极也。弗敢极即至乐极矣。